**รมช.อุตฯ ลงพื้นที่หมู่บ้าน CIV กลุ่มสตรีบ้านไทดำ หนุนภูมิปัญญาสืบสานงานทอผ้าแบบดั้งเดิม**

จังหวัดเลย 16 กันยายน 2561 – นายสมชาย หาญหิรัญ รัฐมนตรีช่วยว่าการกระทรวงอุตสาหกรรม พร้อมด้วย นายวีรศักดิ์ ศุภประเสริฐ ผู้ตรวจราชการกระทรวงอุตสาหกรรม นายกอบชัย สังสิทธิสวัสดิ์ อธิบดีกรมส่งเสริมอุตสาหกรรม นายภานุวัฒน์ ตริยางกูรศรี นายจารุพันธ์ จารโยภาส รองอธิบดีกรมส่งเสริมอุตสาหกรรม และผู้บริหารกระทรวงอุตสาหกรรม ร่วมลงพื้นที่เยี่ยมชมกิจกรรมการพัฒนาหมู่บ้านอุตสาหกรรมสร้างสรรค์ (หมู่บ้าน CIV) กลุ่มสตรีทอผ้าฝ้ายพื้นบ้านไทดำ (เฮือนอ้ายเอ้ม) แหล่งเรียนรู้ภูมิปัญญาไทดำ หมู่บ้านนาป่าหนาด ตำบลเขาแก้ว อำเภอเชียงคาน จังหวัดเลย โดยมีคณะองค์กรปกครองส่วนท้องถิ่นให้การต้อนรับ พร้อมด้วย นายสมสมัย พรมจันทร์ นายกเทศมนตรี ตำบลเขาแก้ว อำเภอเชียงคาน จังหวัดเลย และนางสำลาน กรมทอง ประธานกลุ่มสตรีทอผ้าฝ้ายพื้นบ้านไทดำ กล่าวบรรยายสรุปความเป็นมาของชุมชนไทดำ

กลุ่มสตรีทอผ้าฝ้ายพื้นบ้านไทดำ เป็น 1 ในหมู่บ้านที่กระทรวงอุตสาหกรรม โดย กรมส่งเสริมอุตสาหกรรมให้การส่งเสริมพัฒนาเพื่อเตรียมความพร้อมเข้าสู่การเป็นหมู่บ้านอุตสาหกรรมสร้างสรรค์​ (CIV ) ในปี 2562 โดยให้คำปรึกษาและถ่ายทอดองค์ความรู้ด้านการพัฒนายกระดับคุณภาพผลิตภัณฑ์ชุมชน การออกแบบบรรจุภัณฑ์ เพิ่มช่องทางการจำหน่ายสินค้า พร้อมทั้งต่อยอดและพัฒนาผลิตภัณฑ์จากผ้าให้มีความหลากหลายมากขึ้น

ชาวไทดำ มีวัฒนธรรมที่เป็นเอกลักษณ์ทั้งภาษาพูด ภาษาเขียน อาชีพ การแต่งกายขนบธรรมเนียมประเพณี และพิธีกรรมต่างๆ โดยรักษาประเพณี ความเชื่อดั้งเดิม และพิธีกรรมไว้อย่างเคร่งครัด มีผลิตภัณฑ์ที่โดดเด่นคือ ผ้าฝ้ายทอมือ ได้แก่ ผ้าทอไทดำ ผ้าลายนางหาญ ที่มีประวัติความเป็นมาแต่โบราณ อันเป็นมรดกจากภูมิปัญญา​ และด้วยลวดลายดั้งเดิมที่เป็นอัตลักษณ์ประกอบกับ​ฝีมือการทอที่เป็นเลิศ​ ทำให้เป็นที่ยอมรับของลูกค้ามาอย่างยาวนาน ทั้งนี้ ชุมชนไทดำมีความยินดีที่จะเข้าร่วมดำเนินการโครงการหมู่บ้านอุตสาหกรรมสร้างสรรค์ (CIV)ในปี 2562 เพื่อพัฒนาชุมชนและสร้างสรรค์ผลิตภัณฑ์ที่เป็นเอกลักษณ์โดดเด่นของชุมชนต่อไป

หลังจากนั้น รัฐมนตรีช่วยฯ และคณะ ยังได้เยี่ยมชมวิถีชีวิตและวัฒนธรรมชาวไทดำ การแสดงจำลองกินปาง การฟ้อนแคน การจำหน่ายสินค้าไทดำ ซุ้มการทำตุ้มนกตุ้มหนู การทำขนมโบราณ และการละเล่นมะกอนลอดบ่วง ตามแบบวิถีชีวิตคนไทดำด้วย### PR.DIP (กลุ่มประชาสัมพันธ์ สำนักงานเลขานุการกรม กรมส่งเสริมอุตสาหกรรม) รายงาน / ภาพข่าว